અનુદ્યૂતમાં પરાજય થયા પછી પાંડવોએ બાર વર્ષ વનવાસ અને એક વર્ષ અજ્ઞાતવાસ વેઠ્યો. કષ્ટથી ભરાઈ ગયેલા તે પ્રદીર્ઘ કાળમાં, દુ:ખના વાદળાંથી ચોમેરથી ઘેરાઈ જવાની અનેક ક્ષણ યુધિષ્ઠિરની જિંદગીમાં આવી હતી. પરંતુ આપણે રાજા છીએ અને દ્યૂતમાં ગુમાવેલું આપણું રાજ્ય આપણે પાછું મેળવવું છે, પછી તે માટે યુદ્ધ કરવું પડે તો પણ કશો વાંધો નહિ, આ વિચારો તેના મનમાં તે કઠિન ક્ષણોમાં પણ કદી ભૂંસાઈ ગયા નહોતા. તે તેર વર્ષો કર્ણ તેની આંખ સામે અહોરાત્ર તરવર્યો છે, તે અમસ્તું નથી.